C 47/96
MT
Il-Ġurnal Uffiċjali tal-Unjoni Ewropea
7.2.2023
L-Erbgħa 6 ta’ Lulju 2022
43.
Jistieden lill-awtoritajiet tal-BiH jżidu l-isforzi fit-twaqqif tas-Suq Reġjonali Komuni għall-approfondiment tal-integrazzjoni madwar il-Balkani tal-Punent, u fl-istabbiliment u l-garanzija tal-moviment liberu tal-persuni, il-prodotti, is-servizzi u l-kapital fir-reġjun bħala pass' il quddiem fit-triq tal-adeżjoni mal-UE; jenfasizza li l-iskemi ta' kooperazzjoni ekonomika reġjonali kollha fil-Balkani tal-Punent għandha tkun inklużiva u aċċettabbli għas-sitt pajjiżi kollha, tistabbilixxi kooperazzjoni fuq bażi ugwali, filwaqt li ssaħħaħ iktar l-allinjament mal-istandards tal-UE u mal-acquis tal-UE; jesprimi, f'dan il-kuntest, il-fehma kawta tiegħu rigward l-inizjattiva “Open Balkan”, li ma tkoprix is-sitt pajjiżi kollha, u jinsab konvint li din għandha tkun ibbażata fuq ir-regoli tal-UE u tikkontribwixxi għall-proċessi ta' integrazzjoni fl-UE;
44.
Ifakkar fil-ħtieġa li jiġu adottati liġijiet imtejba fil-livell tal-istat dwar il-gass u l-elettriku, is-sorsi rinnovabbli, l-effiċjenza enerġetika u l-klima, li jwasslu għal tranżizzjoni soċjoekonomika sostenibbli mill-faħam u mitigazzjoni sinifikanti tal-faqar enerġetiku, u li jiżdiedu l-protezzjoni u l-ambizzjoni ambjentali u tan-natura lejn tranżizzjoni ekoloġika permezz tal-armonizzazzjoni tal-liġijiet ambjentali u l-adozzjoni ta' strateġija għall-protezzjoni ambjentali; iħeġġeġ lill-awtoritajiet tal-BiH jiżguraw allinjament akbar mal-istandards u l-objettivi ta' politika tal-UE dwar il-protezzjoni tal-klima u l-enerġija, f'konformità mal-Patt Ekoloġiku Ewropew u l-Aġenda Ekoloġika għall-Balkani tal-Punent;
45.
Jistieden lill-Bożnija-Ħerzegovina tlesti t-tħejjija tal-Pjan Nazzjonali għall-Enerġija u l-Klima f'konformità mal-ambizzjoni meħtieġa dwar l-enerġija u l-klima għall-2030;
46.
Jinnota xi żviluppi pożittivi fir-rigward tal-protezzjoni ambjentali mibdija minn organizzazzjonijiet lokali ambjentali u tas-soċjetà ċivili; iħeġġeġ lill-Bożnija-Ħerzegovina tirrispetta t-talbiet taċ-ċittadini tagħha għall-protezzjoni tax-xmajjar, b'mod partikolari fil-kostruzzjoni ta' proġetti ta' infrastruttura, u beni pubbliċi oħra;
47.
Jesprimi t-tħassib tiegħu dwar il-pjanijiet li għaddejjin biex jiżdiedu l-kapaċitajiet tal-produzzjoni tal-enerġija mill-faħam; jitlob li jsiru aktar sforzi sabiex tinkiseb tranżizzjoni tal-enerġija reżiljenti għat-tibdil fil-klima u sostenibbli bbażata fuq l-enerġija rinnovabbli, l-effiċjenza enerġetika u l-integrazzjoni tas-suq tal-enerġija, it-tmexxija tal-investiment u l-għoti ta' appoġġ lill-ħaddiema li jeħtieġu taħriġ mill-ġdid; iħeġġeġ lill-awtoritajiet tal-BiH jagħżlu li ma jipparteċipawx f'faċilitajiet ġodda ta' ġenerazzjoni tal-faħam iffinanzjati miċ-Ċina li jmorru kontra r-regoli tal-UE dwar l-għajnuna mill-Istat u l-impenji tal-pajjiż fil-kuntest tal-Aġenda Ekoloġika;
48.
Jirrakkomanda li l-investiment pubbliku jiġi ffukat fuq proġetti sostenibbli li għandhom l-għan li javvanzaw l-ekonomija soċjali tas-suq, jiffaċilitaw it-tranżizzjonijiet ekoloġiċi u diġitali u jnaqqsu t-tniġġis serju tal-arja, inkluż fin-natura transkonfinali tiegħu, u jagħmlu użu sħiħ mill-Pjan Ekonomiku u ta' Investiment għall-Balkani tal-Punent; jissottolinja l-ħtieġa li jittejbu b'mod sinifikanti l-valutazzjonijiet tal-impatt ambjentali ex ante bl-involviment sinifikanti tal-komunitajiet lokali, is-soċjetà ċivili u l-esperti indipendenti bil-għan li tiżdied it-trasparenza, u l-ħtieġa għal prosekuzzjoni aktar effiċjenti tar-reati ambjentali;
49.
Jenfasizza l-importanza li tiġi rispettata s-sovranità tal-Bożnija-Ħerzegovina fl-implimentazzjoni ta' proġetti ta' infrastruttura fil-Bożnija-Ħerzegovina, b'mod partikolari proġetti li jinvolvu kumpaniji minn pajjiżi terzi;
Stat tad-Dritt
50.
Jissottolinja li l-istat tad-dritt u r-riforma ġudizzjarja huma s-sinsla ta' trasformazzjoni demokratika, billi jiżguraw iċ-ċertezza tad-dritt, it-trasparenza, l-aċċess għall-ġustizzja u n-nondiskriminazzjoni;
51.
Jitlob li tittieħed azzjoni urġenti biex jiġu indirizzati l-ġustizzja selettiva mifruxa, il-manipulazzjoni tal-istat, in-nepotiżmu, il-kroniżmu, il-korruzzjoni ta' livell għoli u l-infiltrazzjoni kriminali, inkluż permezz tal-aġġornamenti leġiżlattivi li ilhom mistennija dwar l-integrità ġudizzjarja, il-verifiki tal-assi, il-kunflitt ta' interess, l-akkwist pubbliku, l-aċċess għall-informazzjoni, il-protezzjoni tax-xhieda u r-ristrutturar tal-intrapriżi tal-istat; itenni l-ħtieġa urġenti għal riforma ġudizzjarja fil-Bożnija-Ħerzegovina kollha biex jittejbu l-professjonaliżmu u l-integrità tal-ġudikatura abbażi tal-14-il prijorità ewlenin u r-rakkomandazzjonijiet tar-rapport Priebe tal-2019, filwaqt li tiġi żgurata l-indipendenza istituzzjonali u finanzjarja sħiħa tagħha, tiġi solvuta l-akkumulazzjoni kbira ta' kawżi pendenti, u jissaħħaħ il-monitoraġġ tal-prestazzjoni tal-atturi ġudizzjarji; jiddeplora t-tfixkil ta' tali riforma minn detenturi ta' karigi politiċi u ġudizzjarji;